ธปท.ชี้ค่าบาทอ่อนยังไม่ผิดปกติ
ธปท.เผยค่าเงินบาทอ่อนในช่วงนี้ยังไม่ถือว่าผิดปกติ เชื่อหลังเลือกตั้งเงินทุนจะไหลเข้ามากขึ้น&nbsp;&nbsp;
29 มิ.ย. 2554

ธปท.เผยค่าเงินบาทอ่อนในช่วงนี้ยังไม่ถือว่าผิดปกติ เชื่อหลังเลือกตั้งเงินทุนจะไหลเข้ามากขึ้น  
นายสิงห์ชัย บุณยโยธิน ผู้อำนวยการ สำนักตลาดการเงิน ธนาคารแห่งประเทศไทย(ธปท.)กล่าวว่า ค่าเงินบาทช่วงนี้อ่อนค่ามากกว่าสกุลเงินอื่นๆในประเทศภูมิภาคเล็กน้อย แต่ไม่ถือว่าผิดปกติ เพราะปัญหากรีซและการเมืองในประเทศที่จะมีการเลือกตั้ง ขณะการเคลื่อนย้ายเงินทุนยังไม่มีภาวะผิดปกติอะไร โดยเงินทุนไหลออกจากตลาดหุ้นและตลาดพันธบัตร แต่หลังเลือกตั้งเสร็จเรียบร้อยดีน่าจะเห็นเงินทุนไหลกลับเข้ามาในภูมิภาคและไทยมากขึ้น 
"ค่าเงินบาทตอนนี้แม้จะอ่อนกว่าสกุลในภูมิภาคก็ไม่น่าห่วง เพราะอ่อนกว่าไม่มาก การเคลื่อนไหวของค่าเงินบาทยังปกติ คาดว่าการที่กรีซมีสภาพคล่องมากขึ้นน่าจะช่วยให้เงินยูโรปรับแข็งค่าขึ้นและทำให้เงินบาทปรับแข็งค่าขึ้นตามด้วย" นายสิงห์ชัยกล่าว 
ทั้งนี้ ช่วงที่ผ่านมาค่าเงินบาทมีแนวโน้มอ่อนค่าหลุด 31 บาทต่อเหรียญสหรัฐ แต่ก็ไม่หลุดเพราะปรับตัวแข็งค่าขึ้นเล็กน้อยตามเงินยูโร